ธ.กรุงเทพขยับรับเศรษฐีรุ่นใหม่
แบงก์กรุงเทพ ปรับตัวรับลูกค้ากลุ่มบนรุ่นใหม่ ออกผลิตภัณฑ์ตอบโจทย์ทายาทกิจการ
27 พ.ค. 2558

แบงก์กรุงเทพ ปรับตัวรับลูกค้ากลุ่มบนรุ่นใหม่ ออกผลิตภัณฑ์ตอบโจทย์ทายาทกิจการ
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยถึงกลยุทธ์กลุ่มลูกค้าชั้นพิเศษ บัวหลวง เอ็กซ์คลูซีฟ ที่มีเงินฝากหรือเงินลงทุน 3 ล้านบาทขึ้นไปว่า ปัจจุบันฐานลูกค้ากลุ่มนี้จะมีอายุเฉลี่ย 45 ปีขึ้นไป ทว่าผู้ที่มีอายุน้อยแต่มีความมั่งคั่งสูงก็เริ่มเข้ามากขึ้นแล้วเนื่องจากเป็นช่วงส่งผ่านธุรกิจสู่ทายาทรุ่นใหม่ ซึ่งส่วนใหญ่จะใช้บริการธนาคารต่อจากรุ่นพ่อแม่ แต่ธนาคารก็ต้องปรับตัวเพิ่มความน่าสนใจในผลิตภัณฑ์และบริการให้หลากหลาย เพื่อตอบโจทย์และสร้างแรงจูงใจให้ลูกค้า
ปัจจุบันธนาคารมีฐานลูกค้าบัวหลวง เอ็กซ์คลูซีฟ 8 หมื่นราย โดยสัดส่วนเป็นลูกค้ากรุงเทพฯ 60% และต่างจังหวัด 40% แต่ลูกค้าต่างจังหวัดมีแนวโน้มเพิ่มขึ้นตามการพัฒนาเมืองใหญ่ คาดว่าฐานลูกค้าจะเพิ่มขึ้นเป็น 1 แสนราย ใน 5 ปี ขณะที่การถือครองผลิตภัณฑ์เฉลี่ยอยู่ที่ 2-3 ผลิตภัณฑ์/ราย ก็จะพยายามพัฒนาบริการใหม่ๆ เพื่อเพิ่มอัตราการถือครอง
ทั้งนี้ ธนาคารจะเจาะลูกค้าใน 3 กลุ่ม คือ เจ้าของธุรกิจที่มีบริการพิเศษที่ลูกค้าได้ประโยชน์และต่อยอดธุรกิจ กลุ่มชนชั้นกลางลูกค้าเดิมที่มั่งคั่งขึ้นจะรักษาสายสัมพันธ์ไว้ และกลุ่มที่สร้างฐานะด้วยตัวเอง ก็จะชูจุดเด่นบริการเหนือระดับเพื่อจูงใจเข้ามาเป็นลูกค้า โดยจะใช้จุดแข็งเพิ่มประโยชน์ทางธุรกิจให้แก่ลูกค้าที่เป็นเจ้าของธุรกิจ ด้วยเครือข่ายที่ครอบคลุมอาเซียนและเขตเศรษฐกิจหลัก 29 สาขา และ 1 สำนักงานตัวแทน และจุดแข็งที่ธนาคารรักษาความสัมพันธ์กับลูกค้าได้อย่างเหนียวแน่น
นางพจณี คงคาลัย ผู้ช่วยผู้จัดการใหญ่ ธนาคารกรุงเทพ กล่าวว่า ธนาคารกำลังศึกษาการเปิดให้ลงทุนแบบเสรี (Open Architecture) ซึ่งเป็นการขยับเพื่อรองรับความต้องการของลูกค้าที่มองหาผลตอบแทนสูงในภาวะดอกเบี้ยเงินฝากต่ำ แต่จะเปิดหรือไม่อยู่บนพื้นฐานความระมัดระวังความเสี่ยงให้ลูกค้าระดับหนึ่ง
ทั้งนี้ ยอมรับว่าธนาคารจะต้องปรับโครงสร้างฐานลูกค้าระดับบน แบ่งระดับลูกค้าให้ถี่ขึ้น เพื่อออกแบบแพ็กเกจหรือการให้บริการที่ตอบโจทย์ความต้องการที่เฉพาะแตกต่างกันไป แต่ตอนนี้ขอดูแลลูกค้าที่มีให้ดีที่สุดก่อน
“ลูกค้าเราส่วนใหญ่เฉลี่ยอายุ 45 ปี พอร์ตจึงค่อนข้างอนุรักษนิยม ส่วนใหญ่อยู่ในรูปเงินฝาก แต่ตอนนี้ดอกเบี้ยต่ำ ก็เริ่มเห็นการโยกย้ายไปการลงทุนมากขึ้น เข้าใจว่าลูกค้าบางคนกังวลความเสี่ยง เราก็ไปคุยให้เห็นแนวทางทำเงินให้งอกเงย แต่สุดท้ายขึ้นกับการตัดสินใจของลูกค้า” นางพจณี กล่าว